Document ID: 32007R0433

REGULAMENTUL (CE) NR. 433/2007 AL COMISIEI
din 20 aprilie 2007
de stabilire a condițiilor de acordare a restituirilor speciale la export în sectorul cărnii de vită și mânzat
(versiune codificată)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (1), în special articolul 33 alineatul (12),
întrucât:
(1)
Regulamentul (CEE) nr. 32/82 al Comisiei din 7 ianuarie 1982 de stabilire a condițiilor de acordare a restituirilor speciale la export pentru carnea de vită și mânzat (2) a fost modificat de mai multe ori (3) în mod substanțial. Este necesar, din motive de claritate și raționalizare, să se codifice regulamentul menționat.
(2)
Articolul 33 din Regulamentul (CE) nr. 1254/1999 a stabilit normele generale pentru acordarea restituirilor la export, precum și criteriile de stabilire a nivelului acestora.
(3)
Având în vedere situația pieței din Comunitate și posibilitatea de a vinde unele produse din sectorul cărnii de vită și mânzat, care pot face obiectul achizițiilor prin intervenție publică, este indicată stabilirea condițiilor în care se pot acorda restituiri speciale la exportul de asemenea produse, în cazul în care acestea sunt destinate unor țări nemembre, în vederea reducerii achizițiilor prin intervenție publică.
(4)
Măsurile prevăzute în prezentul regulament sunt conforme cu avizul Comitetului pentru gestionarea cărnii de bovine,
ADOPTĂ PREZENTUL REGULAMENT:
Articolul 1
(1) Produsele care îndeplinesc condițiile specifice stabilite în prezentul regulament sunt eligibile pentru acordarea restituirilor speciale la export.
(2) Prezentul regulament se aplică la carnea proaspătă sau congelată, prezentată sub formă de carcase, semicarcase, sferturi compensate, sferturi anterioare și sferturi posterioare, exportate în unele țări nemembre.
(3) În cazul în care carcasele sau sferturile posterioare netranșate sunt prezentate împreună cu ficatul și/sau rinichii, greutatea carcasei se reduce cu:
(a)
5 kg pentru ficat și rinichi împreună;
(b)
4,5 kg pentru ficat;
(c)
0,5 kg pentru rinichi.
Articolul 2
(1) Eligibilitatea pentru acordarea unei restituiri speciale la export este condiționată de prezentarea dovezii conform căreia produsele exportate provin de la bovine adulte mascule.
(2) Dovada menționată la alineatul (1) se furnizează prin intermediul unui certificat, al cărui model este prezentat în anexa I, emis la cererea părții interesate, de către organismul de intervenție sau oricare altă autoritate desemnată în acest sens de către statul membru în care au fost sacrificate animalele.
Certificatul se prezintă autorităților vamale în momentul îndeplinirii formalităților vamale la export și este trimis pe cale administrativă către agenția responsabilă de plata restituirii, după îndeplinirea formalităților menționate. Formalitățile respective se îndeplinesc în statul membru în care au fost sacrificate animalele.
Articolul 3
Statele membre stabilesc condițiile de verificare a produselor și de emitere a certificatului prevăzut la articolul 2. Aceste condiții pot include menționarea unei cantități minime.
Statele membre iau măsurile necesare pentru a asigura că nu are loc nici o substituire de produse între momentul verificării lor și momentul în care produsele părăsesc teritoriul geografic al Comunității sau sunt livrate la destinațiile menționate în articolul 36 din Regulamentul (CE) nr. 800/1999 al Comisiei (4). Aceste măsuri includ identificarea fiecărui produs printr-un marcaj indelebil, aplicat pe fiecare sfert, sau printr-o ștampilă individuală aplicată pe fiecare sfert. Sacrificarea și identificarea au loc în abatorul indicat de partea interesată în cererea menționată la articolul 2 alineatul (2).
În cazul în care carcasele sau semicarcasele sunt tranșate în sferturi anterioare și sferturi posterioare în afara abatorului, autoritatea prevăzută la articolul 2 alineatul (2) primul paragraf poate înlocui atestarea menționată la articolul 2, eliberată pentru carcase sau semicarcase, cu atestări pentru sferturile menționate, sub rezerva ca toate celelalte condiții pentru eliberarea acestora să fie îndeplinite.
Articolul 4
Regulamentul (CEE) nr. 32/82 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa III.
Articolul 5
Prezentul regulament intră în vigoare în douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 20 aprilie 2007.

Labels: 3
17